Izvor: Željka Šegrc

Siniša Labrović održao je još jedan neobičan performans u Zagrebu, naziva "Sretan Božić".

Konceptualni umjetnik pojavio se danas oko 10:15 sati na Trešnjevačkom placu u Zagrebu s transparentom: "Ja sam nevjernik i komunjara. Molim pomoć za sretan Božić."

"Reakcija je bila - izvrsna!", kaže nam Labrović.

"Osim par rogoborenja, ljudi su prilazili i zaista mi davali priloge. Bila je tu i jedna žena, koja mi je kazala da je vjernica i desničarka i kazala mi da joj je drago što ima i ovakvih kao što sam ja, jer se inače ne bismo imali s kim gonjati. Jedna mi je vjernica rekla isto: 'Da mogu, vratila bih komunjare'", kazao nam je Labrović.

No, djela su glasnija od riječi, pa smo ga upitali koliko je novca uspio prikupiti u glavnom gradu Hrvatske, koja se u Europi ističe po natprosječnom broju vjernika, a nije nemoguće ni da prednjači u antikomunističkom sentimentu. U samo nekoliko sati prikupio je:



"466,25 kuna, jednu platnenu torbu, a Ivan Berislav Vodopija mi je kao homage Mladenu Stilinoviću poklonio jednu kremšnitu!", kaže Labrović u nevjerici. Stilinovića nam je s umjetničke scene također ukrala kobna 2016. godina.



O impresivnoj darežljivosti sugrađana govori i činjenica da je Labrović na Trešnjevci proveo manje od tri sata, odnosno od 10.15 do 13 sati. Napomenimo i da je organizator performansa Centar za kulturu Trešnjevka, a kustosica je Nika Štriga.